title: 2007/614/Euratom: Sklep Sveta z dne 30. januarja 2007 o sklenitvi Sporazuma med Evropsko skupnostjo za atomsko energijo in Vlado Japonske o skupnem izvajanju dejavnosti širšega pristopa na področju raziskav fuzijske energije s strani Komisije

text:
               21.9.2007

               SL

               Uradni list Evropske unije

               L 246/32

         SKLEP SVETA
   z dne 30. januarja 2007
   o sklenitvi Sporazuma med Evropsko skupnostjo za atomsko energijo in Vlado Japonske o skupnem izvajanju dejavnosti širšega pristopa na področju raziskav fuzijske energije s strani Komisije
   (2007/614/Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju predloga Komisije,
   ob upoštevanju naslednjega:

               (1)

               Komisija je v skladu z direktivami Sveta z dne 16. novembra 2000, kot so bile spremenjene s sklepi Sveta z dne 27. maja 2002, 26. novembra 2003 in 25. novembra 2004, opravila pogajanja z Vlado Kitajske, Vlado Japonske, Vlado Republike Indije, Vlado Republike Koreje, Vlado Ruske federacije in Vlado Združenih držav Amerike o Sporazumu o ustanovitvi Mednarodne organizacije za fuzijsko energijo ITER za skupno izvajanje projekta ITER.

               (2)

               Pogajalske strani pri pogajanjih o ITER so se na srečanju ministrov v Moskvi 28. junija 2005 dogovorile, da se ITER zgradi v mestu Cadarache. Prav tako so se dogovorile o priloženem skupnem dokumentu o vlogi gostiteljice (Euratom) in negostiteljice (Japonska) pri projektu ITER.

               (3)

               V skladu z zgoraj navedenim skupnim dokumentom in spremenjenimi direktivami Sveta je Komisija opravila pogajanja z Vlado Japonske o Sporazumu o skupnem izvajanju dejavnosti širšega pristopa.

               (4)

               Na srečanju v Tokiu 20. junija 2006 so predstavniki Euratoma in Japonske sprejeli končno poročilo o pogajanjih glede Sporazuma o širšem pristopu, ki potrjuje zaključek pogajalskega procesa in navaja sekundarne dokumente, ki sta jih pripravila Euratom in Japonska.

               (5)

               Predstavniki Euratoma in Japonske so 22. novembra 2006 podpisali Skupno deklaracijo o izvajanju dejavnosti širšega pristopa, ki določa podrobnosti glede prispevkov pogodbenic k dejavnostim širšega pristopa.

               (6)

               Sklenitev Sporazuma med Evropsko skupnostjo za atomsko energijo in Vlado Japonske o skupnem izvajanju dejavnosti širšega pristopa na področju raziskav fuzijske energije s strani Komisije je treba odobriti –

         SKLENIL:
   Člen 1
   1.   Sklenitev Sporazuma med Evropsko skupnostjo za atomsko energijo in Vlado Japonske o skupnem izvajanju dejavnosti širšega pristopa na področju raziskav fuzijske energije s strani Komisije za Evropsko skupnost za atomsko energijo in v njenem imenu se odobri.
   2.   Besedilo Sporazuma je priloženo k temu sklepu.

      V Bruslju, 30. januarja 2007

            Za Svet

            Predsednik

         P. STEINBRÜCK

    ---documentbreak---

               21.9.2007

               SL

               Uradni list Evropske unije

               L 246/34

         SPORAZUM
   med Vlado Japonske in Evropsko skupnostjo za atomsko energijo o skupnem izvajanju dejavnosti širšega pristopa na področju raziskav fuzijske energije
   VLADA JAPONSKE IN EVROPSKA SKUPNOST ZA ATOMSKO ENERGIJO (v nadaljnjem besedilu „Euratom“), s skupnim imenom „pogodbenici“ sta se –
   OB UPOŠTEVANJU Sporazuma o sodelovanju med Vlado Japonske in Evropsko skupnostjo za atomsko energijo na področju nadzorovane termonuklearne fuzije,
   OB UPOŠTEVANJU „Skupne deklaracije s strani predstavnikov strank v pogajanjih ITER na ministrskem srečanju za ITER 28. junija 2005 v Moskvi“ in njene priloge „Skupni dokument o vlogi gostitelja in negostitelja pri projektu ITER“ (v nadaljnjem besedilu „skupni dokument“), v kateri so bila določena glavna načela za izvajanje dejavnosti širšega pristopa,
   OB UPOŠTEVANJU „Bruseljske skupne deklaracije predstavnikov Vlade Japonske in Euratoma za skupno izvajanje dejavnosti širšega pristopa z dne 22. novembra 2006“ (v nadaljnjem besedilu „bruseljska skupna deklaracija“),
   OB PONOVNI potrditvi prispevkov pogodbenic k pripravi skupnega izvajanja projekta ITER z dejavnostmi tehničnega projektiranja ITER in k ustanovitvi Mednarodne organizacije za fuzijsko energijo ITER,
   OB PRIZNAVANJU vloge Mednarodne agencije za atomsko energijo pri projektu ITER ter sodelovanja pogodbenic na področju fuzijskih raziskav in razvoja v okviru Mednarodne agencije za energijo pri Organizaciji za ekonomsko sodelovanje in razvoj,
   V ŽELJI po skupnem izvajanju dejavnosti širšega pristopa za podporo projektu ITER in čimprejšnji uporabi fuzijske energije za miroljubne namene v času poteka konstrukcijske faze ITER –
   DOGOVORILI O NASLEDNJEM:
   POGLAVJE 1
   UVOD
   Člen 1
   Cilj
   Cilj tega sporazuma je določiti okvir za posebne postopke in podrobnosti za skupno izvajanje dejavnosti širšega pristopa (v nadaljnjem besedilu „dejavnosti širšega pristopa“) za podporo projektu ITER in čimprejšnji uporabi fuzijske energije za miroljubne namene v skladu s skupnim dokumentom.
   Člen 2
   Pregled dejavnosti širšega pristopa
   1.   Dejavnosti širšega pristopa vključujejo naslednje tri projekte:

               (a)

               projekt o dejavnostih tehnične validacije in tehničnega projektiranja za Mednarodno eksperimentalno obsevalno napravo za testiranje fuzijskih materialov in tehnologij (v nadaljnjem besedilu „IFMIF/EVEDA“);

               (b)

               projekt o Mednarodnem centru za raziskave fuzijske energije (v nadaljnjem besedilu „IFERC“) ter

               (c)

               projekt o programu satelitskega tokamaka.

         2.   V skladu s skupnim dokumentom in na podlagi bruseljske skupne deklaracije se dejavnosti širšega pristopa izvajajo v času konstrukcijske faze ITER.
   3.   Splošna načela, ki urejajo dejavnosti širšega pristopa, so določena v tem sporazumu. Načela, ki veljajo za vsak projekt dejavnosti širšega pristopa, so določena v prilogah I, II in III, ki so sestavni del tega sporazuma.
   POGLAVJE 2
   UPRAVNA STRUKTURA DEJAVNOSTI ŠIRŠEGA PRISTOPA
   Člen 3
   Usmerjevalni odbor za dejavnosti širšega pristopa
   1.   Ustanovi se usmerjevalni odbor za dejavnosti širšega pristopa (v nadaljnjem besedilu „usmerjevalni odbor“), ki je v skladu s tem sporazumom odgovoren za splošno usmerjanje in nadzor izvajanja dejavnosti širšega pristopa.
   2.   Usmerjevalnemu odboru pomaga sekretariat, ustanovljen v skladu s členom 4(1) (v nadaljnjem besedilu „sekretariat“).
   3.   Usmerjevalni odbor je pravna oseba ter ima v razmerjih do drugih držav in mednarodnih organizacij ter na ozemljih pogodbenic takšno pravno sposobnost, kot je potrebna za izvajanje njegovih nalog in uresničevanje njegovih ciljev.
   4.   Vsaka pogodbenica imenuje enako število članov usmerjevalnega odbora in imenuje enega od imenovanih članov za vodjo delegacije.
   5.   Usmerjevalni odbor se sestane vsaj dvakrat na leto izmenično v Evropi in na Japonskem ali ob drugem dogovorjenem času in na drugem dogovorjenem kraju. Vodja delegacije pogodbenice gostiteljice vodi zasedanje. Usmerjevalni odbor skliče njegov predsednik.
   6.   Odločitve usmerjevalnega odbora se sprejemajo soglasno.
   7.   Izdatke usmerjevalnega odbora krijeta pogodbenici na podlagi skupnega dogovora.
   8.   Naloge usmerjevalnega odbora vključujejo:

               (a)

               imenovanje osebja sekretariata v skladu s členom 4(1);

               (b)

               imenovanje vodje projekta za vsak projekt dejavnosti širšega pristopa v skladu s členom 6(1) (v nadaljnjem besedilu „vodja(-e) projekta“);

               (c)

               odobritev projektnega načrta, delovnega programa in letnega poročila za vsak projekt dejavnosti širšega pristopa v skladu s poglavjem 3 (v nadaljnjem besedilu „projektni načrt(-i)“, „delovni program(-i)“ in „letno(-a) poročilo(-a)“);

               (d)

               odobritev strukture projektne skupine v skladu s členom 6(2) (v nadaljnjem besedilu „projektna(-e) skupina(-e)“);

               (e)

               vsakoletno imenovanje strokovnjakov, ki jih pogodbenica da na voljo projektnim skupinam kot del stvarnega vložka v skladu s členom 12(1)(a)(ii) (v nadaljnjem besedilu „strokovnjaki“);

               (f)

               v skladu s členom 25 odločitev o sodelovanju katere koli druge pogodbenice Sporazuma o ustanovitvi Mednarodne organizacije za fuzijsko energijo ITER za skupno izvajanje projekta ITER (v nadaljnjem besedilu „Sporazum ITER“) pri projektu dejavnosti širšega pristopa ter naknadna sklenitev sporazumov in dogovorov s to pogodbenico v zvezi s takšno udeležbo ter

               (g)

               vse druge naloge, ki so potrebne za usmerjanje in nadzorovanje dejavnosti širšega pristopa.

         Člen 4
   Sekretariat
   1.   Usmerjevalni odbor ustanovi sekretariat, ki ima sedež na Japonskem. Osebje sekretariata imenuje usmerjevalni odbor.
   2.   Sekretariat pomaga usmerjevalnemu odboru. Naloge sekretariata določi usmerjevalni odbor in te vključujejo:

               (a)

               sprejemanje in pošiljanje uradnih sporočil usmerjevalnega odbora;

               (b)

               pripravo zasedanj usmerjevalnega odbora;

               (c)

               pripravo upravnih in drugih poročil za usmerjevalni odbor ter

               (d)

               izvajanje drugih dejavnosti, ki jih lahko določi usmerjevalni odbor.

         Člen 5
   Projektni odbor
   1.   Pogodbenici za vsak projekt dejavnosti širšega pristopa ustanovita projektni odbor (v nadaljnjem besedilu „projektni odbor“).
   2.   Vsaka pogodbenica imenuje enako število članov v vsakega od projektnih odborov.
   3.   Vsak projektni odbor se sestane najmanj dvakrat letno. Če projektni odbor ne določi drugače, se sestane na Japonskem. Usmerjevalni odbor imenuje predsednika vsakega projektnega odbora izmed članov projektnega odbora.
   4.   Odločitve vsakega projektnega odbora se sprejemajo soglasno.
   5.   Zadevni vodja projekta zagotovi sekretariat za vsak projektni odbor v skladu s členom 6.
   6.   Naloge vsakega projektnega odbora vključujejo:

               (a)

               pripravo priporočil v zvezi z zadevnimi osnutki projektnih načrtov, delovnih programov in letnih poročil, ki jih mora zadevni vodja projekta predložiti usmerjevalnemu odboru v skladu s poglavjem 3;

               (b)

               spremljanje napredka pri zadevnem projektu dejavnosti širšega pristopa in poročanje o njem ter

               (c)

               izvajanje vseh drugih nalog, ki jih odredi usmerjevalni odbor.

         Člen 6
   Vodja projekta in projektna skupina
   1.   Usmerjevalni odbor za vsak projekt dejavnosti širšega pristopa imenuje vodjo projekta. Vodja projekta je odgovoren za usklajevanje izvajanja projekta v skladu s prilogami I, II in III.
   2.   Vsakemu vodji projektov pri izvajanju njegovih pristojnosti in nalog pomaga zadevna projektna skupina. Vsaka projektna skupina vključuje strokovnjake in druge člane, kot so gostujoči znanstveniki. Usmerjevalni odbor odobri strukturo vsake projektne skupine na podlagi predloga zadevnega vodje projektov.
   3.   Naloge vsakega vodje projektov vključujejo:

               (a)

               organiziranje, usmerjanje in nadzorovanje projektne skupine pri izvajanju delovnega programa;

               (b)

               pripravo projektnega načrta, delovnega programa in letnega poročila ter njihovo predložitev usmerjevalnemu odboru v odobritev po posvetovanju z zadevnim projektnim odborom;

               (c)

               naslovitev zahtevkov na izvajalsko agencijo, ki jo je imenovala Vlada Japonske v skladu s členom 7(1) (v nadaljnjem besedilu „japonska izvajalska agencija“), da izplača izdatke za podporo zadevni projektni skupini v skladu s členom 17;

               (d)

               obračunavanje prispevkov vsake pogodbenice;

               (e)

               zagotovitev sekretariata projektnega odbora in

               (f)

               poročanje projektnemu odboru o napredku pri zadevnem projektu dejavnosti širšega pristopa.

         Člen 7
   Izvajalske agencije
   1.   Vsaka pogodbenica imenuje izvajalsko agencijo, da razbremeni svoje obveznosti za izvajanje dejavnosti širšega pristopa (v nadaljnjem besedilu „izvajalska(-e) agencija(-e)“), zlasti da daje na voljo sredstva za njihovo izvajanje. Če izvajalske agencije tudi po začetku veljavnosti tega sporazuma še niso bile imenovane, se pogodbenici takoj posvetujeta o rešitvi tega vprašanja.
   2.   Japonska izvajalska agencija sprejme projektne skupine ter da na voljo delovne lokacije, vključno s pisarnami, izdelki in storitvami, potrebnimi za naloge, ki jih izvajajo projektne skupine v skladu s pogoji iz prilog I, II in III.
   3.   V skladu s členom 3(1) je japonska izvajalska agencija odgovorna za upravljanje dogovorjenih finančnih prispevkov za operativne stroške in finančnih prispevkov za skupne stroške vsake projektne skupine, ki je določena za vsak projekt dejavnosti širšega pristopa v skladu z zadevnim projektnim načrtom in delovnim programom. Japonska izvajalska agencija za upravljanje takšnih finančnih prispevkov imenuje osebo, ki je odgovorna za upravljanje finančnih prispevkov pogodbenic. Njene naloge vključujejo:

               (a)

               poziv pogodbenici(-ama) ali izvajalski(-m) agenciji(-am), da zagotovi(-jo) finančne prispevke v skladu s projektnimi načrti ter delovnimi programi in

               (b)

               vodenje ločenih poslovnih knjig za finančne prispevke za vsak projekt dejavnosti širšega pristopa ter njihovo hrambo skupaj z vsemi poslovnimi knjigami, evidencami in vsemi drugimi dokumenti v zvezi s finančnimi prispevki vsaj pet let po poteku ali odpovedi tega sporazuma.

         4.   Japonska izvajalska agencija sprejme ukrepe, potrebne za pridobitev vseh dovoljenj in pooblastil, predpisanih z veljavnimi zakoni in drugimi predpisi na Japonskem ter potrebnih za izvajanje dejavnosti širšega pristopa.
   POGLAVJE 3
   INSTRUMENTI ZA IZVAJANJE DEJAVNOSTI ŠIRŠEGA PRISTOPA IN FINANČNE REVIZIJE
   Člen 8
   Projektni načrt
   1.   Po posvetovanju z zadevnim projektnim odborom vsak vodja projekta vsako leto najkasneje do 31. marca usmerjevalnemu odboru v odobritev predloži projektni načrt za zadevni projekt dejavnosti širšega pristopa.
   2.   Vsak projektni načrt zajema celotno trajanje takšnega projekta in se redno posodablja. Projektni načrt:

               (a)

               opisuje celoten načrt dejavnosti, vključno s časovnim razporedom in ključnimi mejniki za izvajanje takšnega projekta glede na dosežen napredek, ter

               (b)

               zagotavlja obsežen pregled danih in prihodnjih prispevkov za izvajanje takšnega projekta.

         Člen 9
   Delovni program
   Po posvetovanju z zadevnim projektnim odborom vsak vodja projekta vsako leto najkasneje do 31. oktobra usmerjevalnemu odboru v odobritev predloži letni delovni program za zadevni projekt dejavnosti širšega pristopa. Delovni programi zagotovijo podrobnosti zadevnih projektnih načrtov in programski opis dejavnosti, ki jih je treba opraviti, vključno s cilji, načrtovanjem, skupnimi stroški in prispevki, ki jih mora zagotoviti vsaka pogodbenica.
   Člen 10
   Letno poročilo
   1.   Najkasneje do 31. marca vsako leto vsak vodja projektov usmerjevalnemu odboru v odobritev predloži letno poročilo, ki zajema vse dejavnosti, opravljene pri izvajanju zadevnega projekta dejavnosti širšega pristopa, vključno s povzetkom prispevkov vsake pogodbenice in plačilom japonske izvajalske agencije za takšen projekt, v skladu s členom 7(3). Vodja projekta pogodbenicama in izvajalskim agencijam po odobritvi s strani usmerjevalnega odbora pošlje letno poročilo in kakršne koli pripombe usmerjevalnega odbora.
   2.   Japonska izvajalska agencija vsakemu vodji projekta zagotovi podatke, potrebne za povzetek prispevkov vsake pogodbenice in plačilo japonske izvajalske agencije za takšen projekt.
   3.   Projektni načrti, delovni programi in letna poročila v skladu s členi 8 do 10 ter vsi drugi ključni dokumenti za izvajanje dejavnosti širšega pristopa so pripravljeni v angleščini.
   Člen 11
   Finančna revizija
   Vsaka pogodbenica lahko sproži finančno revizijo ločenih poslovnih knjig, ki jih vodi japonska izvajalska agencija za dejavnosti širšega pristopa, kadar koli v času veljavnosti tega sporazuma in do pet let po poteku ali odpovedi tega sporazuma na podlagi dokumentov ter na kraju samem. Vse poslovne knjige, evidence in drugi dokumenti, ki jih hranijo izvajalske agencije in vodje projektov v zvezi z dejavnostmi širšega pristopa, so po potrebi na voljo za revizijo.
   POGLAVJE 4
   VIRI
   Člen 12
   Splošna načela
   1.   Viri za izvajanje dejavnosti širšega pristopa vključujejo:

               (a)

               stvarne vložke v skladu s tehničnimi specifikacijami ter v skladu s pogoji iz bruseljske skupne deklaracije in njenih prilog, ki zajemajo:

                           (i)

                           posebne sestavne dele, opremo, materiale ter drugo blago in storitve in

                           (ii)

                           strokovnjake, ki jih po imenovanju s strani usmerjevalnega odbora pogodbenica da na voljo projektnim skupinam, ter osebje, ki ga po imenovanju s strani usmerjevalnega odbora pogodbenica da na voljo za sekretariat, ter

               (b)

               finančne prispevke v skladu s pogoji iz bruseljske skupne deklaracije in njenih prilog.

         2.   V skladu z zakoni in drugimi predpisi vsake pogodbenice se lahko dokument „Ocene vrednosti in dodelitev prispevkov pogodbenic“, priložen bruseljski skupni deklaraciji, letno posodablja na podlagi odločitve usmerjevalnega odbora.
   Člen 13
   Davki
   1.   Vsaka pogodbenica izda dovoljenje za dajatev prost uvoz in izvoz blaga na svoje ozemlje in z njega, ki je potrebno za izvajanje tega sporazuma, ter za to blago zagotovi oprostitev vseh drugih davkov in dajatev, ki jih pobirajo carinski organi, ter izvzetje iz vseh uvoznih prepovedi in omejitev. Ta odstavek se izvaja ne glede na državo porekla takšnega potrebnega blaga.
   2.   Strokovnjaki, ki jih po imenovanju s strani usmerjevalnega odbora pogodbenica da na voljo projektnim skupinam, in osebje, ki ga po imenovanju s strani usmerjevalnega odbora pogodbenica da na voljo za sekretariat, in sicer kot stvarni vložek v skladu s členom 12(1)(a)(ii), so oproščeni davkov na plače in honorarje na ozemlju druge pogodbenice.
   Člen 14
   Ureditev stvarnih vložkov
   1.   Vsak stvarni vložek je predmet ureditve javnih naročil (v nadaljnjem besedilu „ureditev javnih naročil“), dogovorjene med izvajalskimi agencijami s soglasjem zadevnega vodje projekta.
   2.   Ureditev javnih naročil zagotavlja podroben tehničen opis prispevkov, ki jih je treba izvesti, vključno s tehničnimi specifikacijami, časovnim razporedom, mejniki, ocenami tveganja, končnimi izsledki in merili za njihovo sprejetje, ter določa ureditve, na podlagi katerih bodo zadevni projektni vodje lahko izvajali tehnični nadzor učinkovitosti stvarnih vložkov. Ureditev javnih naročil določa zlasti:

               (a)

               vrednost, pripisano vsakemu od stvarnih vložkov;

               (b)

               vloge in pristojnosti izvajalskih agencij in vodje projekta;

               (c)

               postopek za javna naročila;

               (d)

               časovni razpored ter pogoje za sprejemljivost izvedbe mejnikov in končnih izsledkov;

               (e)

               uporabo ukrepov za zagotavljanje kakovosti;

               (f)

               razmerje ter postopek spremljanja med zadevnimi vodji projektov, izvajalskimi agencijami in subjekti, vključenimi v zagotavljanje končnih izsledkov;

               (g)

               postopke za obravnavanje javnih naročil, ki lahko vplivajo na stroške, časovni razpored in učinkovitost, ter

               (h)

               sprejem končnih izsledkov in morebiten prenos lastništva.

         3.   Lastništvo sestavnih delov, ki jih v naravi prispeva izvajalska agencija, ki jo je imenoval Euratom v skladu s členom 7(1) (v nadaljnjem besedilu „evropska izvajalska agencija“), se prenese na japonsko izvajalsko agencijo, ko jih sprejmeta zadevni vodja projekta in japonska izvajalska agencija na zadevni delovni lokaciji. Japonska izvajalska agencija je odgovorna za prevoz sestavnih delov, ki jih prispeva evropska izvajalska agencija, od vstopne luke do delovne lokacije.
   4.   Za strokovnjake ali osebje sekretariata so javna naročila urejena v obliki začasne izmenjave osebja. Vrednost, pripisana strokovnjakom ali osebju sekretariata, je navedena v dokumentu „Ocene vrednosti in dodelitev prispevkov pogodbenic“, priloženem bruseljski skupni deklaraciji, usmerjevalni odbor pa jo po potrebi lahko občasno posodobi.
   5.   Vsaka pogodbenica je odgovorna za plače, zavarovanja in nadomestila, ki se izplačujejo strokovnjakom in osebju sekretariata, ki jih ta pogodbenica da na voljo, ter zanje plača, če ni dogovorjeno drugače, potne stroške in stroške bivanja. Pogodbenica, v kateri so projektne skupine in/ali sekretariat, zagotovi primerno namestitev za strokovnjake in osebje sekretariata ter njihove družine. Pogodbenica, v kateri so projektne skupine in/ali sekretariat, sprejme tudi ustrezne ukrepe za lažji vstop strokovnjakov in osebja sekretariata ter njihovih družin na svoje ozemlje ter od izvajalske agencije zahteva, da si čim bolj prizadeva za zagotovitev ustrezne pomoči v zvezi s pravnimi in prevajalskimi storitvami v primeru kakršnega koli pravnega spora, v katerega so vključeni strokovnjaki in osebje sekretariata, in do katerega je prišlo pri opravljanju njihovih dolžnosti. Strokovnjaki in osebje sekretariata pri opravljanju svojih dolžnosti v drugi pogodbenici ravnajo v skladu s splošnimi in posebnimi pravili dela ter varnostnimi predpisi, ki veljajo v ustanovi gostiteljice, ali kot je dogovorjeno v ureditvi začasne izmenjave osebja.
   Člen 15
   Prilagoditev dodelitve
   Pogodbenica lahko predlaga spremembo dodelitve prispevkov za projekt dejavnosti širšega pristopa, če tako zahtevajo nepredvidene okoliščine. V primeru takšnega predloga zadevni vodja projekta po posvetovanju z zadevnim projektnim odborom usmerjevalnemu odboru predlaga revidirano dodelitev virov, pri čemer se ohranjajo skupni stroški takšnega projekta in splošna uravnoteženost prispevkov med pogodbenicama za takšen projekt.
   Člen 16
   Finančni prispevki
   Vsa plačila evropske izvajalske agencije se izplačajo v EUR. Vsa plačila japonske izvajalske agencije se izplačajo v jenih.
   Člen 17
   Skupni stroški projektnih skupin
   Skupne stroške vsake projektne skupine plača japonska izvajalska agencija v skladu s členom 7(3). V zvezi s tem japonska izvajalska agencija na zahtevo zadevnega vodje projekta in v skladu z omejitvami iz ustreznega delovnega programa sprejme potrebne ukrepe.
   POGLAVJE 5
   INFORMACIJE IN INTELEKTUALNA LASTNINA
   Člen 18
   Razširjanje, uporaba in zaščita informacij
   1.   V tem poglavju

               (a)

               „informacije“ pomenijo risbe, načrte, izračune, poročila in druge dokumente, dokumentirane podatke ali metode raziskav in razvoja, opise izumov in odkritij, ki jih je mogoče zaščititi ali ne, in

               (b)

               „zaupne poslovne informacije“ pomenijo informacije, ki vsebujejo znanje in izkušnje, poslovne skrivnosti, oziroma tehnične, tržne ali finančne informacije, ki:

                           (i)

                           jih njihov lastnik šteje za zaupne;

                           (ii)

                           niso splošno znane ali na voljo iz drugih virov;

                           (iii)

                           jih lastnik ni dal na voljo drugim pogodbenicam, ne da bi jih zavezal k njihovi zaupnosti, ter

                           (iv)

                           niso na voljo pogodbenici prejemnici, ki ni zavezana k njihovi zaupnosti.

         2.   V skladu z določbami iz tega poglavja pogodbenici podpirata čim večje razširjanje informacij, pridobljenih pri izvajanju tega sporazuma.
   3.   V skladu z določbami iz tega poglavja so vse informacije, ki so jih pridobili člani projektne skupine pri izvajanju nalog, ki so jim bile dodeljene v skladu s tem sporazumom, v celoti dostopne vsaki pogodbenici za uporabo pri raziskavah in razvoju fuzije kot vira energije za miroljubne namene.
   4.   V skladu z določbami tega poglavja je vsaka pogodbenica upravičena do neizključne, nepreklicne in brezplačne licence v vseh državah za prevajanje, razmnoževanje ter javno distribucijo člankov iz znanstvenih in tehničnih glasil, poročil ter knjig, ki izhajajo neposredno iz izvajanja tega sporazuma. Na vseh izvodih del, varovanih z avtorskimi pravicami, namenjenih javni distribuciji in pripravljenih v skladu z določbami iz tega poglavja, so navedena imena avtorjev dela, razen če avtor to izrecno zavrne.
   5.   V skladu z določbami tega poglavja so vse informacije, ki jih je pridobilo osebje izvajalske agencije pri izvajanju nalog, ki so mu bile dodeljene v skladu s tem sporazumom, v celoti dostopne projektnim skupinam in vsaki pogodbenici za uporabo pri raziskovanju in razvoju fuzije kot vira energije za miroljubne namene.
   6.   Vsaka pogodba, sklenjena na pobudo izvajalske agencije ali vodje projekta, za izvajanje naloge, dodeljene v skladu s tem sporazumom, vključuje določbe, ki pogodbenicama omogočajo izpolnjevanje obveznosti iz tega sporazuma.
   7.   V skladu z zakoni in drugimi predpisi, obveznostmi do tretjih strank ter določbami iz tega poglavja si vsaka pogodbenica po svojih najboljših močeh prizadeva, da projektnim skupinam in izvajalski agenciji v celoti zagotovi dostop do vsake informacije, ki jo potrebujejo za izvajanje nalog iz tega sporazuma.
   8.   Če so zaupne poslovne informacije dane na voljo za izvajanje tega sporazuma, mora biti to ustrezno označeno in posredovano v skladu z dogovorom o zaupnosti. Prejemnik takšne informacije uporablja le za izvajanje tega sporazuma in ohrani njihovo zaupnost v obsegu, ki ga določa navedeni dogovor.
   Člen 19
   Intelektualna lastnina
   1.   V tem sporazumu ima „intelektualna lastnina“ pomen, opredeljen v členu 2 Konvencije o ustanovitvi Svetovne organizacije za intelektualno lastnino, podpisane v Stockholmu 14. julija 1967. V skladu z zakoni in drugimi predpisi vsaka pogodbenica zagotovi, da lahko druga pogodbenica pridobi pravice do intelektualne lastnine, ki se ji dodelijo v skladu s tem poglavjem. To poglavje ne spreminja dodeljevanja pravic pogodbenici in njenim državljanom oziroma vanj ne posega. Ali ima pravice v zvezi z intelektualno lastnino pogodbenica ali njeni državljani, določita pogodbenici sami v skladu s svojimi veljavnimi zakoni in drugimi predpisi.
   2.   Če so vsebino, ki jo je mogoče zaščititi, ustvarili člani projektnih skupin pri izvajanju tega sporazuma, zadevni vodja projekta takoj obvesti usmerjevalni odbor, in sicer s priporočilom o državah, v katerih je treba pridobiti zaščito za takšno intelektualno lastnino. Vsaka pogodbenica, njena izvajalska agencija ali člani projektnih skupin, ki jih da na voljo ta pogodbenica, so vseeno upravičeni do pridobitve vseh pravic, lastništva in udeležbe v zvezi z intelektualno lastnino na ozemlju te pogodbenice. Usmerjevalni odbor odloči, ali in kako si prizadevati za zaščito takšne intelektualne lastnine v tretjih državah. Vedno, ko pogodbenica, njena izvajalska agencija ali člani projektnih skupin, ki jih je dala na voljo ta pogodbenica, pridobijo zaščito, pogodbenica zagotovi, da lahko člani projektnih skupin brez omejitev uporabljajo takšno intelektualno lastnino za izvajanje nalog, dodeljenih projektnim skupinam.
   3.   Če je intelektualno lastnino ustvarilo osebje izvajalske agencije pri izvajanju naloge, ki mu je bila dodeljena v skladu s tem sporazumom, ima pogodbenica navedene izvajalske agencije, izvajalska agencija ali njeno osebje pravico, da pridobi vse pravice, lastništvo in udeležbo v vseh državah v zvezi z intelektualno lastnino v skladu z veljavnimi zakoni in drugimi predpisi. Pogodbenica takšne izvajalske agencije zagotovi, da lahko člani projektnih skupin brez omejitev uporabljajo takšno intelektualno lastnino za izvajanje nalog, dodeljenih projektnim skupinam, in da ima druga pogodbenica odobreno nepreklicno, neizključno in brezplačno licenco, s pravico do izdaje podlicence, za raziskovanje in razvoj fuzije kot vira energije za miroljubne namene.
   4.   Če intelektualno lastnino ustvari osebje, ki ga je dala na voljo izvajalska agencija med delom v izvajalski agenciji druge pogodbenice, je v skladu z ustrezno veljavno zakonodajo:

               (a)

               pogodbenica prejemnica, njena izvajalska agencija ali njeno osebje upravičeno do pridobitve vseh pravic, lastništva in udeležbe v zvezi z intelektualno lastnino na svojem ozemlju in v tretjih državah, in

               (b)

               pogodbenica pošiljateljica, njena izvajalska agencija ali njeno osebje upravičeno do pridobitve vseh pravic, lastništva in udeležbe v zvezi z intelektualno lastnino na svojem ozemlju.

         5.   Vsaka pogodbenica brez poseganja v pravice izumiteljev ali avtorjev v skladu z veljavnimi zakoni in drugimi predpisi sprejme vse potrebne ukrepe za sodelovanje s takšnimi izumitelji ali avtorji, vključno z osebjem izvajalske agencije, ki mora izvajati ta sporazum. Vsaka pogodbenica v skladu z zakoni in drugimi predpisi zagotovi plačilo nagrad ali odškodnin takšnim izumiteljem ali avtorjem.
   6.   Če se pogodbenica ne glede na odstavke od 2 do 4 odloči, da svoje pravice do varstva intelektualne lastnine ne bo uveljavila v nobeni državi ali regiji, o tem obvesti drugo pogodbenico, ki lahko potem zaprosi za pridobitev takšnega varstva.
   Člen 20
   Potek ali odpoved
   Pravice in obveznosti, dodeljene pogodbenicama v skladu s tem poglavjem, veljajo še naprej po poteku ali odpovedi tega sporazuma v skladu z veljavnimi zakoni in drugimi predpisi.
   POGLAVJE 6
   KONČNE DOLOČBE
   Člen 21
   Začetek veljavnosti
   Ta sporazum začne veljati z dnem, ko pogodbenici izmenjata diplomatski noti, s katerima se obvestita, da sta zaključili notranje postopke, potrebne za začetek veljavnosti.
   Člen 22
   Trajanje in odpoved
   1.   Ta sporazum velja za obdobje desetih let in ostane v veljavi, razen če ga ena ali druga pogodbenica odpove ob koncu desetletnega obdobja ali kadar koli pozneje s pisnim obvestilom drugi pogodbenici vsaj šest mesecev pred nameravano odpovedjo tega sporazuma.
   2.   Ta sporazum se lahko odpove pred potekom le, če:

               (a)

               pogodbenici o tem soglašata;

               (b)

               se odpove Sporazum ITER ali

               (c)

               ena od pogodbenic ni več pogodbenica Sporazuma ITER.

         3.   Potek ali odpoved tega sporazuma ne vpliva na veljavnost ali trajanje dogovorov, sklenjenih v skladu z njim, ali na posebne pravice in obveznosti, ki so nastale v skladu s poglavjem 5.
   Člen 23
   Sprememba
   Pogodbenici se na zahtevo katere koli od njiju posvetujeta glede spremembe tega sporazuma in se lahko zanjo odločita. Takšna sprememba začne veljati z dnem, ko pogodbenici izmenjata diplomatski noti, s katerima se obvestita, da sta zaključili notranje postopke, potrebne za začetek veljavnosti.
   Člen 24
   Reševanje sporov
   Vsa vprašanja ali spori med pogodbenicama v zvezi z razlaganjem ali izvajanjem tega sporazuma se rešujejo s posvetovanjem in pogajanji med pogodbenicama.
   Člen 25
   Sodelovanje drugih pogodbenic ITER
   Če katera koli druga pogodbenica sporazuma ITER izrazi namen o sodelovanju pri projektu dejavnosti širšega pristopa, zadevni vodja projekta po posvetovanju s projektnim odborom predloži usmerjevalnemu odboru predlog v zvezi s pogoji sodelovanja te pogodbenice pri takšnem projektu. Usmerjevalni odbor na predlog vodje projekta odloči o sodelovanju te pogodbenice in ob upoštevanju odobritve pogodbenic po njihovih notranjih postopkih lahko sklene sporazume in dogovore s to pogodbenico o takšnem sodelovanju.
   Člen 26
   Uporaba v zvezi z Euratomom
   V skladu s Pogodbo o ustanovitvi Evropske skupnosti za atomsko energijo se ta sporazum uporablja na ozemljih, ki jih zajema navedena pogodba. V skladu z navedeno pogodbo in drugimi ustreznimi sporazumi se uporablja tudi za Švicarsko konfederacijo, ki sodeluje v programu Euratoma za fuzijo kot polno pridružena tretja država.

      V POTRDITEV NAVEDENEGA spodaj podpisani, ki so za to ustrezno pooblaščeni s strani Vlade Japonske in Evropske skupnosti za atomsko energijo, podpišejo ta sporazum.
      Sestavljeno v Tokiu 5. februarja 2007, v dveh izvodih v angleškem in japonskem jeziku, pri čemer sta obe besedili enako verodostojni.

            Za Evropsko skupnost za atomsko energijo

         H. RICHARDSON

            Za Vlado Japonske

         T. ASO

   PRILOGA I
   IFMIF/EVEDA
   Člen 1
   Cilj
   1.   Pogodbenici v skladu s tem sporazumom ter svojimi zakoni in drugimi predpisi izvajata dejavnosti tehnične validacije in tehničnega projektiranja (v nadaljnjem besedilu „EVEDA“) za pripravo natančnega, celovitega in v celoti integriranega tehničnega projektiranja Mednarodne eksperimentalne obsevalne naprave za testiranje fuzijskih materialov in tehnologij (v nadaljnjem besedilu „IFMIF“) ter vseh podatkov, potrebnih za prihodnje odločitve o gradnji, delovanju, izkoriščanju in razgradnji IFMIF, ter za validacijo neprekinjenega in stabilnega delovanja vsakega podsistema IFMIF.
   2.   Takšno projektiranje in podatki se določijo v končnem poročilu o projektiranju, ki ga na predlog vodje projekta po posvetovanju s projektnim odborom sprejme usmerjevalni odbor, in so na voljo vsaki pogodbenici, da jih uporabi kot del mednarodnega skupnega programa ali v svojem notranjem programu.
   Člen 2
   Področje uporabe
   1.   V skladu s cilji iz člena 1 te priloge se izvajajo naslednje naloge:

               (a)

               uvedba tehničnega projektiranja IFMIF, ki vključuje:

                           (i)

                           popoln opis IFMIF, vključno s tremi glavnimi podsistemi (pospeševalniki, ciljno napravo in preskuševalnim laboratorijem), poslopij, ki vključujejo vroče celice za pregled po sevanju, pomožnih sistemov in varnostnih sistemov;

                           (ii)

                           podrobne načrte sestavnih delov, podsistemov in poslopij, zlasti glede vmesnikov in vključevanja;

                           (iii)

                           načrtovanje časovnega razporeda za različne stopnje dobave, gradnje, sestavljanja, preskusov in začetka delovanja, skupaj z ustreznim načrtom zahtev v zvezi s človeškimi in finančnimi viri, ter

                           (iv)

                           tehnične specifikacije za sestavne dele, ki omogočajo javne razpise za dobavo vseh potrebnih delov za začetek gradnje;

               (b)

               določitev zahtev v zvezi z lokacijo IFMIF ter opravljanje potrebnih varnostnih in okoljskih analiz;

               (c)

               predlog programa ter ustrezne ocene stroškov, človeške vire in časovni razpored za delovanje, izkoriščanje in razgradnjo IFMIF, in

               (d)

               potrjevanje raziskovalnega in razvojnega dela, potrebnega za opravljanje dejavnosti iz točk pododstavkov (a) do (c), ki vključuje:

                           (i)

                           načrtovanje, gradnjo in sestavljanje prototipa dela z nizko energijsko vrednostjo in prvega visokoenergijskega oddelka enega od dveh pospeševalnikov, vključno z viri energije za radijsko frekvenco, generatorji in pomožnimi generatorji, ter izvajanje preskusnega delovanja povezane gredi;

                           (ii)

                           projektiranje, proizvodnjo in preskušanje obvladljivih modelov za zagotavljanje tehnične izvedljivosti ciljne naprave in preskuševalnega laboratorija ter

                           (iii)

                           gradnja poslopij za uskladiščenje prototipskega pospeševalnika in njegovih pomožnih sistemov.

         2.   Izvajanje nalog iz odstavka 1 se natančneje določi v projektnem načrtu in delovnih programih.
   Člen 3
   Delovna lokacija
   Delovna lokacija za IFMIF/EVEDA je v kraju Rokašo v prefekturi Aomori.
   Člen 4
   Viri
   Pogodbenici dasta na voljo vire, potrebne za izvajanje IFMIF/EVEDA iz bruseljske skupne deklaracije in njenih prilog.
   Člen 5
   Trajanje
   IFMIF/EVEDA traja šest let in se lahko podaljša z odločitvijo usmerjevalnega odbora.
   Člen 6
   Lastništvo sestavnih delov pospeševalnika
   Ne glede na člen 14(3) tega sporazuma evropska izvajalska agencija ohrani lastništvo sestavnih delov prototipskega pospeševalnika iz tega člena, ki jih zagotavlja kot stvarni vložek, in prevzame odgovornost za prevoz teh sestavnih delov po razstavljanju prototipskega pospeševalnika:

               (a)

               injektor;

               (b)

               viri energije za radijsko frekvenco, generatorji in pomožni generatorji ter

               (c)

               nadzorni sistem.

         PRILOGA II
   IFERC
   Člen 1
   Cilj
   Pogodbenici v skladu s tem sporazumom ter svojimi zakoni in drugimi predpisi izvajata raziskovalne in razvojne dejavnosti na IFERC in tako prispevata k projektu ITER ter spodbujata morebitno čimprejšnjo realizacijo prihodnjega predstavitvenega energijskega reaktorja (v nadaljnjem besedilu „DEMO“).
   Člen 2
   Področje uporabe
   V skladu s cilji iz člena 1 te priloge se izvajajo naslednje naloge:

               (a)

               dejavnosti usklajevalnega centra za načrtovanje raziskav in razvoja DEMO, ki si prizadeva za vzpostavitev skupne osnove za načrtovanje DEMO, ki vključuje:

                           (i)

                           organizacijo seminarjev in drugih srečanj;

                           (ii)

                           zagotavljanje ter izmenjavo znanstvenih in tehničnih informacij;

                           (iii)

                           dejavnosti zasnove konstrukcije DEMO in

                           (iv)

                           dejavnosti raziskovanja in razvoja tehnologij DEMO;

               (b)

               dejavnosti centra za računalniške simulacije, ki vključujejo zagotavljanje in izkoriščanje superračunalnika za dejavnosti obsežnejših simulacij za analizo eksperimentalnih podatkov o fuzijskih plazmah, pripravo predvidenih potekov za delovanje ITER, napoved delovanja naprav ITER in prispevanje k načrtovanju DEMO ter

               (c)

               dejavnosti centra za preskušanje na daljavo ITER za spodbujanje široke udeležbe znanstvenikov pri poskusih ITER, vključno z razvojem tehnik preskušanja na daljavo za goreče plazme v tokamakih, ki jih je treba preskusiti na obstoječih napravah, kot je napredni superprevodni tokamak, kot to določa člen 1 Priloge III.

         Člen 3
   Delovna lokacija
   Delovna lokacija za IFERC je v kraju Rokašo v prefekturi Aomori.
   Člen 4
   Viri
   Pogodbenici dasta na voljo vire, potrebne za izvajanje dejavnosti IFERC, iz bruseljske skupne deklaracije in njenih prilog.
   Člen 5
   Trajanje
   Dejavnosti IFERC trajajo deset let in se lahko podaljšajo z odločitvijo usmerjevalnega odbora.
   Člen 6
   Podrobnosti dobave in morebitnega prenosa lastništva superračunalniških sistemov
   Ne glede na člen 14(3) tega sporazuma podrobnosti dobave in morebitnega prenosa lastništva superračunalniških sistemov določi usmerjevalni odbor v skladu s projektnim načrtom.
   PRILOGA III
   PROGRAM SATELITSKEGA TOKAMAKA
   Člen 1
   Cilj
   1.   Pogodbenici v skladu s tem sporazumom ter svojimi zakoni in drugimi predpisi izvajata program satelitskega tokamaka (v nadaljnjem besedilu „program satelitskega tokamaka“). Ta program vključuje:

               (a)

               sodelovanje pri nadgradnji poskusne opreme tokamaka, ki je v lasti japonske izvajalske agencije, v napredni superprevodni tokamak (v nadaljnjem besedilu „napredni superprevodni tokamak“), in

               (b)

               sodelovanje pri njegovem izkoriščanju, da se podprejo izkoriščanje ITER in raziskave v zvezi z DEMO, in sicer z obravnavanjem ključnih vprašanj fizike za ITER in DEMO.

         2.   Gradnja in izkoriščanje naprednega superprevodnega tokamaka se izvaja v skladu s programom satelitskega tokamaka in japonskega nacionalnega programa. Možnosti izkoriščanja naprednega superprevodnega tokamaka se enakomerno razdelijo med japonski nacionalni program in program satelitskega tokamaka.
   Člen 2
   Področje uporabe
   1.   V skladu s cilji iz člena 1 te priloge se izvajajo naslednje naloge:

               (a)

               konstrukcijska faza: načrtovanje, izdelava sestavnih delov in sistemov ter sestavljanje naprednega superprevodnega tokamaka in

               (b)

               faza izkoriščanja: načrtovanje in izvajanje poskusov programa satelitskega tokamaka.

         2.   Izvajanje nalog iz odstavka 1 se natančneje določi v projektnem načrtu in delovnih programih na podlagi naslednjega:

               (a)

               japonska izvajalska agencija predloži poročilo o zasnovi konstrukcije, vključno s specifikacijami delovanja sestavnih delov, ki jih dobavita pogodbenici za izvajanje programa satelitskega tokamaka; pogodbenici poročilo pregledata in potrdita;

               (b)

               vsaka izvajalska agencija oblikuje podroben načrt sestavnih delov, ki jih dobavi kot stvarni vložek;

               (c)

               japonska izvajalska agencija je odgovorna za vključevanje sestavnih delov naprednega superprevodnega tokamaka ter za splošno sestavljanje in delovanje naprave in

               (d)

               Euratom ima pravico do sodelovanja pri pravičnem izkoriščanju naprednega superprevodnega tokamaka.

         Člen 3
   Delovna lokacija
   Delovna lokacija za program satelitskega tokamaka je v kraju Naka v prefekturi Ibaraki.
   Člen 4
   Viri
   Pogodbenici dasta na voljo vire, potrebne za izvajanje programa satelitskega tokamaka iz bruseljske skupne deklaracije in njenih prilog.
   Člen 5
   Trajanje
   Program satelitskega tokamaka traja deset let, vključno s tremi leti za začetek delovanja in delovanje, ter se lahko podaljša z odločitvijo usmerjevalnega odbora.


title: Sklep Evropskega parlamenta (EU, Euratom) 2017/1612 z dne 27. aprila 2017 o razrešnici glede izvrševanja proračuna Izvajalske agencije Evropskega raziskovalnega sveta za proračunsko leto 2015

text:
               29.9.2017

               SL

               Uradni list Evropske unije

               L 252/107

         SKLEP EVROPSKEGA PARLAMENTA (EU, Euratom) 2017/1612
   z dne 27. aprila 2017
   o razrešnici glede izvrševanja proračuna Izvajalske agencije Evropskega raziskovalnega sveta za proračunsko leto 2015
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2015 (1),

               —

               ob upoštevanju konsolidiranega zaključnega računa Evropske unije za proračunsko leto 2015 (COM(2016) 475 – C8-0269/2016) (2),

               —

               ob upoštevanju končnega zaključnega računa Izvajalske agencije Evropskega raziskovalnega sveta za proračunsko leto 2015 (3),

               —

               ob upoštevanju poročila Komisije o nadaljnjem ukrepanju v zvezi z razrešnico za proračunsko leto 2014 (COM(2016) 674) in delovnih dokumentov služb Komisije, priloženih temu poročilu (SWD(2016) 338, SWD(2016) 339),

               —

               ob upoštevanju letnega poročila Komisije organu, ki da razrešnico, o notranjih revizijah, opravljenih leta 2015 (COM(2016) 628), in delovnega dokumenta služb Komisije, ki mu je priložen (SWD(2016) 322),

               —

               ob upoštevanju poročila Računskega sodišča o zaključnem računu Izvajalske agencije Evropskega raziskovalnega sveta za proračunsko leto 2015 z odgovorom agencije (4),

               —

               ob upoštevanju izjave o zanesljivosti (5) računovodskih izkazov ter o zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije predložilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice Komisiji glede izvrševanja proračuna za proračunsko leto 2015 (05874/2017 – C8-0038/2017),

               —

               ob upoštevanju členov 317, 318 in 319 Pogodbe o delovanju Evropske unije,

               —

               ob upoštevanju člena 106a Pogodbe o ustanovitvi Evropske skupnosti za atomsko energijo,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 62, 164, 165 in 166,

               —

               ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (7), zlasti člena 14(3),

               —

               ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (8), zlasti prvega in drugega odstavka člena 66,

               —

               ob upoštevanju izvedbenega sklepa Komisije 2013/779/EU z dne 17. decembra 2013 o ustanovitvi Izvajalske agencije Evropskega raziskovalnega sveta ter razveljavitvi Sklepa 2008/37/ES (9),

               —

               ob upoštevanju člena 93 in Priloge IV Poslovnika,

               —

               ob upoštevanju poročila Odbora za proračunski nadzor in mnenj drugih zadevnih odborov (A8-0150/2017),

               A.

               ker Komisija v skladu s členom 17(1) Pogodbe o Evropski uniji izvršuje proračun in upravlja programe in ker v skladu s členom 317 Pogodbe o delovanju Evropske unije proračun izvršuje v sodelovanju z državami članicami, na lastno odgovornost in v skladu z načelom dobrega finančnega poslovodenja;

               1.

               podeli razrešnico direktorju Izvajalske agencije Evropskega raziskovalnega sveta glede izvrševanja proračuna izvajalske agencije za proračunsko leto 2015;

               2.

               navaja svoje pripombe v resoluciji, ki je del sklepov o razrešnici glede izvrševanja splošnega proračuna Evropske unije za proračunsko leto 2015, oddelek III – Komisija in izvajalske agencije, ter v resoluciji z dne 27. aprila 2017 o posebnih poročilih Računskega sodišča v okviru razrešnice Komisiji za proračunsko leto 2015 (10);

               3.

               naroči svojemu predsedniku, naj ta sklep skupaj s sklepom o razrešnici glede izvrševanja splošnega proračuna Evropske unije za proračunsko leto 2015, oddelek III – Komisija, in resolucijo, ki je del sklepov, posreduje direktorju Izvajalske agencije Evropskega raziskovalnega sveta, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL L 69, 13.3.2015.

      (2)  UL C 380, 14.10.2016, str. 1.

      (3)  UL C 417, 11.11.2016, str. 9.

      (4)  UL C 449, 1.12.2016, str. 157.

      (5)  UL C 380, 14.10.2016, str. 147.

      (6)  UL L 298, 26.10.2012, str. 1.

      (7)  UL L 11, 16.1.2003, str. 1.

      (8)  UL L 297, 22.9.2004, str. 6.

      (9)  UL L 346, 20.12.2013, str. 58.

      (10)  Sprejeta besedila z navedenega dne, P8_TA(2017)0144 (glej stran 66 tega Uradnega lista).


title: Sklep Komisije z dne 28. oktobra 2016 glede brezplačnega licenciranja programske opreme (v okviru javne licence Evropske unije) za sistem SyRIO – sistem za poročanje o incidentih pri naftnih in plinskih dejavnostih na morju

text:
               15.11.2016

               SL

               Uradni list Evropske unije

               C 420/2

         SKLEP KOMISIJE
   z dne 28. oktobra 2016
   glede brezplačnega licenciranja programske opreme (v okviru javne licence Evropske unije) za sistem SyRIO – sistem za poročanje o incidentih pri naftnih in plinskih dejavnostih na morju
   (2016/C 420/02)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju sklepa Komisije z dne 19. septembra 2001 (PV1536), ki generalne direktorje in vodje služb pooblašča, da odločajo o potrebi po vložitvi zahteve za varstvo pravic intelektualne lastnine, ki izhajajo iz dejavnosti ali programov, za katere so odgovorni, podeljevanja zadevnih licenc ter pridobivanja, prenosa, predaje ali opustitve pravic, generalne direktorje pa pooblašča za upravno izvajanje v zvezi s tem,
   ob upoštevanju naslednjega:

               (1)

               Generalni direktorat za Skupno raziskovalno središče je v okviru upravnega dogovora z Generalnim direktoratom za energetiko (GD za energetiko) razvil programsko opremo, ki naj bi jo uporabljali pristojni organi držav članic v okviru zagotavljanja skladnosti z regulativnimi funkcijami iz direktive 2013/30/EU Evropskega parlamenta in Sveta (1) (direktiva o varnosti na morju);

               (2)

               Pristojni organi držav članic bi morali uporabljati programsko opremo za sporočanje Evropski komisiji informacij o incidentih in nesrečah, povezanih z naftnimi in plinskimi napravami na morju, ki so pomembni za zdravje, varnost ali varstvo okolja. V ta namen ter za podporo pri pridobivanju in analizi informacij bi morali pristojni organi dati programsko opremo na voljo za uporabo izvajalcem, ki izvajajo naftne in plinske dejavnosti na morju pod njihovo jurisdikcijo, in sicer prek spletne platforme za poročanje;

               (3)

               Programska oprema deluje v skladu s predlogami iz Izvedbene uredbe Komisije (EU) št. 1112/2014 (2);

               (4)

               Širša uporaba programske opreme bi lahko pripomogla h globalni harmonizaciji formata za poročanje o nesrečah, s čimer bi se nadalje izboljšale ravni varnosti v naftni in plinski industriji na morju. Zato bi se lahko ta programska oprema dala na voljo pristojnim organom tretjih držav, ki izvajajo naftne in plinske dejavnosti na morju pod njihovo jurisdikcijo;

               (5)

               GD za energetiko, kot odgovorni GD za razvoj in vzdrževanje programske opreme ter hkrati poverjena služba za upravno izvajanje sklepov na področju intelektualne lastnine, meni, da je brezplačno licenciranje programske opreme primerno, koristno in smiselno;

               (6)

               Izdaja programske opreme v okviru javne licence Evropske unije (3) (European Union Public License - EUPL) bi olajšala njeno distribucijo in promocijo uporabe ter preprečila njeno izključno prilastitev –

         SKLENILA:
   Člen 1
   Pogoji za neizključno brezplačno licenco (EUPL) za programsko opremo se lahko uporabljajo za distribucijo programske opreme z namenom, da se omogočijo njena uporaba, reprodukcija, razvoj in nadaljnja distribucija.
   Člen 2
   Ta sklep se bo uporabljal tudi za vse prihodnje izdaje ali nove različice programske opreme.

      V Bruslju, 28. oktobra 2016

            Za Komisijo

         Dominique RISTORI

            Generalni direktor

      (1)  Direktiva 2013/30/EU Evropskega parlamenta in Sveta z dne 12. junija 2013 o varnosti naftnih in plinskih dejavnosti na morju in spremembi Direktive 2004/35/ES (UL L 178, 28.6.2013, str. 66).

      (2)  Izvedbena uredba Komisije (EU) št. 1112/2014 z dne 13. oktobra 2014 o določitvi enotne oblike za izmenjavo informacij o kazalnikih nevarnosti večjih nesreč, ki jih posredujejo izvajalci in lastniki naftnih in plinskih naprav na morju, ter enotne oblike za objavo informacij o kazalnikih nevarnosti večjih nesreč, ki jih objavijo države članice (UL L 302, 22.10.2014, str. 1).

      (3)  https://joinup.ec.europa.eu/community/eupl/og_page/european-union-public-licence-eupl-v11


title: Sklep št. H8 z dne 17. decembra 2015 (z manjšimi tehničnimi pojasnili posodobljen 9. marca 2016) o načinu delovanja in sestavi Tehnične komisije za obdelavo podatkov Upravne komisije za koordinacijo sistemov socialne varnosti

text:
               20.7.2016

               SL

               Uradni list Evropske unije

               C 263/3

         SKLEP št. H8
   z dne 17. decembra 2015 (z manjšimi tehničnimi pojasnili posodobljen 9. marca 2016)
   o načinu delovanja in sestavi Tehnične komisije za obdelavo podatkov Upravne komisije za koordinacijo sistemov socialne varnosti
   (2016/C 263/04)
   UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
   ob upoštevanju člena 72 Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim Upravna komisija spodbuja in razvija sodelovanje med državami članicami s posodabljanjem postopkov za izmenjavo informacij, zlasti s prilagajanjem pretoka informacij v elektronski obliki med nosilci, pri čemer upošteva razvoj obdelave podatkov v posamezni državi članici, ter sprejema skupna strukturna pravila za službe za obdelavo podatkov, zlasti glede varnosti in uporabe standardov, ter sprejema določbe o delovanju skupnega dela teh služb;
   ob upoštevanju člena 73 Uredbe (ES) št. 883/2004, v skladu s katerim Upravna komisija ustanovi Tehnično komisijo za obdelavo podatkov ter določi način njenega delovanja in njeno sestavo, ta komisija pa pripravlja poročila in obrazložena mnenja, preden Upravna komisija sprejme odločitve na podlagi člena 72(d) –
   SKLENILA:
   Člen 1
   1.   Upravna komisija ustanovi Tehnično komisijo za obdelavo podatkov iz člena 73(1) Uredbe (ES) št. 883/2004. Imenuje se „Tehnična komisija“.
   2.   Naloge Tehnične komisije so določene v členu 73(2) Uredbe (ES) št. 883/2004.
   3.   Pooblastila glede posebnih nalog Tehnične komisije določi Upravna komisija, ki lahko te naloge po potrebi spremeni.
   Člen 2
   1.   Tehnično komisijo sestavljata dva člana iz vsake države članice, od katerih je eden imenovan za stalnega člana, drugi pa za njegovega namestnika.
   2.   Predstavnik vlade države članice v Upravni komisiji posreduje imenovanja iz vsake države članice sekretariatu Upravne komisije.
   3.   Člane lahko na sestankih Tehnične komisije spremlja eden ali več dodatnih strokovnjakov, kadar je to potrebno zaradi narave obravnavanih zadev.
   4.   Praviloma je lahko vsaka delegacija sestavljena iz največ štirih oseb.
   5.   Predstavnik Evropske komisije v Upravni komisiji ali oseba, ki jo ta določi, v Tehnični komisiji deluje kot svetovalec.
   6.   Predstavnik Evropske komisije, njegov namestnik ali katera koli druga oseba, ki jo določi sekretariat Upravne komisije, se lahko udeležuje vseh sestankov Tehnične komisije in njenih ad hoc delovnih skupin. Navedenih sestankov se lahko udeležujejo tudi predstavniki pristojnih služb Evropske komisije, kadar je to relevantno za obravnavano vprašanje.
   7.   Član sekretariata Upravne komisije se udeležuje vseh sestankov Tehnične komisije in njenih ad hoc delovnih skupin.
   Člen 3
   1.   Položaj predsednika Tehnične komisije vsakega pol leta zaseda stalni član ali drug imenovani uradnik iz države, katere predstavnik v Upravni komisiji v istem obdobju zaseda položaj predsednika navedene komisije.
   2.   Če se predsednik ne more udeležiti sestanka Tehnične komisije, položaj predsednika prevzame namestnik.
   3.   Predsednik Tehnične komisije lahko sekretariatu da navodila glede sklicanih sestankov in izvajanja dejavnosti, ki sodijo v obseg nalog Tehnične komisije.
   Člen 4
   Tehnična komisija se skliče z vabilom, ki ga sekretariat ob posvetovanju s predsednikom Tehnične komisije pošlje članom in predstavniku Evropske komisije vsaj 10 delovnih dni pred sestankom.
   Člen 5
   Tehnična komisija svoja poročila in obrazložena mnenja po potrebi sprejme na podlagi tehničnih dokumentov in študij. Od nacionalnih uprav lahko zahteva kakršne koli informacije, ki se ji zdijo potrebne za ustrezno izpolnjevanje njenih nalog.
   Člen 6
   1.   Tehnična komisija lahko ustanovi ad hoc delovne skupine z omejenim številom oseb, ki obravnavajo posebna vprašanja in oblikujejo predloge za Tehnično komisijo.
   Tehnična komisija v pisnem pooblastilu opiše naloge takih delovnih skupin in časovni okvir za izpolnitev teh nalog.
   2.   Ad hoc delovnim skupinam predseduje oseba, ki jo določi predsednik Tehnične komisije ob posvetovanju s predstavnikom Evropske komisije, ali, če to ni mogoče, strokovnjak, ki predstavlja državo, katere predstavnik v Upravni komisiji zaseda položaj predsednika navedene komisije.
   3.   Predsednik ad hoc delovne skupine je pozvan na sestanek Tehnične komisije, na katerem se razpravlja o poročilu navedene ad hoc delovne skupine.
   Člen 7
   Sestanke Tehnične komisije pripravlja in organizira imenovani član sekretariata Upravne komisije.
   Člen 8
   1.   Poročila in obrazložena mnenja se sprejemajo z navadno večino vseh članov Tehnične komisije, pri čemer ima vsaka država članica po en glas, ki ga odda stalni član oziroma v njegovi odsotnosti njegov namestnik. V poročilih ali obrazloženih mnenjih Tehnične komisije je treba navesti, ali so bila sprejeta soglasno ali z navadno večino. Če obstaja manjšina, je treba navesti njene sklepe ali pridržke.
   2.   Kadar položaj predsednika zaseda stalni član Tehnične komisije, namesto njega glasuje njegov namestnik.
   3.   Vsakega člana, ki je pri glasovanju navzoč in se glasovanja vzdrži, predsednik vpraša za razloge, zakaj se je vzdržal.
   4.   Kadar se glasovanja vzdrži večina navzočih članov, se za predlog, ki je bil dan na glasovanje, šteje, da ni bil upoštevan.
   5.   Tehnična komisija se lahko odloči poročila in obrazložena mnenja sprejeti po pisnem postopku, če je bil tak postopek dogovorjen na predhodnem sestanku Tehnične komisije.
   V ta namen predsednik članom Tehnične komisije pošlje besedilo, ki naj bi ga sprejeli. Članom se zagotovi rok vsaj 10 delovnih dni, v katerem lahko sporočijo, da zavračajo predlagano besedilo ali se vzdržijo glasovanja. Če se član v predpisanem roku ne odzove, se šteje, da je glasoval pritrdilno.
   Predsednik se lahko odloči začeti pisni postopek tudi v primeru, če na sestanku Tehnične komisije ni bil dosežen predhodni dogovor. V takem primeru se za pritrdilne glasove štejejo samo pisna soglasja k predlaganemu besedilu, pri čemer se zagotovi rok vsaj 15 delovnih dni.
   Predsednik ob izteku predpisanega roka člane obvesti o izidu glasovanja. Kadar sklep dobi zahtevano število pritrdilnih glasov, velja, da je bil sprejet zadnji dan roka, do katerega so se člani morali odzvati.
   6.   Če član Tehnične komisije med pisnim postopkom predlaga spremembo besedila, predsednik bodisi:

               (a)

               znova začne pisni postopek, tako da članom pošlje predlagano spremembo v skladu s postopkom iz odstavka 5, bodisi

               (b)

               prekliče pisni postopek in predloži zadevo v razpravo na naslednjem sestanku,

         odvisno od tega, kateri postopek se predsedniku zdi primernejši za obravnavano zadevo.
   7.   Če član Tehnične komisije pred iztekom roka za odziv zahteva, da se predlagano besedilo preuči na sestanku Tehnične komisije, se pisni postopek prekliče.
   Zadeva se nato preuči na naslednjem sestanku Tehnične komisije.
   Člen 9
   1.   Začasni dnevni red vsakega sestanka Tehnične komisije pripravi sekretariat ob posvetovanju s predsednikom Tehnične komisije.
   Preden sekretariat predlaga vključitev točke na dnevni red, lahko po potrebi prosi zadevne delegacije, da pisno predstavijo svoja mnenja o tem vprašanju.
   Na začasnem dnevnem redu so načeloma točke, katerih vključitev je zahteval član ali predstavnik Evropske komisije.
   2.   Začasni dnevni red se vsaj 15 delovnih dni pred začetkom vsakega sestanka pošlje članom Tehnične komisije in osebam iz člena 2(6). Revidirana različica dnevnega reda se lahko pošlje 5 delovnih dni pred sestankom.
   Dokumenti v zvezi s točkami dnevnega reda, za katere je treba na zadevnem sestanku sprejeti sklepe ali mnenja, morajo biti načeloma na voljo najpozneje 10 delovnih dni pred sestankom. To ne velja za dokumente s splošnimi informacijami, ki jih ni treba odobriti, za izredne okoliščine in druge primere, o katerih se lahko Tehnična komisija dogovori v skladu s členom 14.
   3.   Tehnična komisija na začetku vsakega sestanka potrdi njegov dnevni red.
   Za vključitev katere koli točke na dnevni red razen tistih z začasnega dnevnega reda je potrebno soglasje Tehnične komisije.
   Člen 10
   1.   Zapisnike sestankov Tehnične komisije pripravlja sekretariat Upravne komisije. Zapisnike potrjuje Tehnična komisija.
   2.   Angleška različica zapisnikov se delegacijam pošlje v pregled najpozneje 1 mesec pred naslednjim sestankom Tehnične komisije.
   Jezikovne različice zapisnikov se dajo na voljo čim prej po tem, ko se v angleško različico vključijo vse dogovorjene spremembe.
   3.   Člani, ki zapisnika niso prejeli v svojem jeziku, lahko končno potrditev zadržijo, dokler ne prejmejo zapisnika v navedenem jeziku.
   Člen 11
   1.   Tehnična komisija po vsakem sestanku pisno poroča Upravni komisiji o svojih dejavnostih in dosežkih.
   2.   Predsednik Tehnične komisije poroča o dejavnostih Tehnične komisije na sestankih Upravne komisije, če to zahteva predsednik Upravne komisije.
   Člen 12
   Kakršno koli predlagano dejavnost Tehnične komisije, katere stroške naj bi krila Evropska komisija, odobri predstavnik navedene institucije.
   Člen 13
   Poročila, obrazložena mnenja, dnevni red in kakršni koli drugi dokumenti, ki podpirajo dejavnost Tehnične komisije, se sestavijo v angleščini.
   Člen 14
   Tehnična komisija se lahko po potrebi soglasno odloči, da se ta poslovnik nadalje opredeli in podrobno opiše.
   Člen 15
   Ta sklep se objavi v Uradnem listu Evropske unije. Uporablja se od datuma objave.
   Člen 16
   Ta sklep nadomešča Sklep št. H2 z dne 12. junija 2009.

            Predsednik Upravne komisije

         Claude EWEN

      (1)  UL L 166, 30.4.2004, str. 1.


title: Sklep Evropskega parlamenta (EU) 2015/1665 z dne 29. aprila 2015 o razrešnici glede izvrševanja proračuna Evropskega centra za spremljanje drog in zasvojenosti z drogami za proračunsko leto 2013

text:
               30.9.2015

               SL

               Uradni list Evropske unije

               L 255/271

      SKLEP EVROPSKEGA PARLAMENTA (EU) 2015/1665
      z dne 29. aprila 2015
      o razrešnici glede izvrševanja proračuna Evropskega centra za spremljanje drog in zasvojenosti z drogami za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Evropskega centra za spremljanje drog in zasvojenosti z drogami za proračunsko leto 2013,

                  —

                  ob upoštevanju poročila Računskega sodišča o zaključnem računu Evropskega centra za spremljanje drog in zasvojenosti z drogami za proračunsko leto 2013 z odgovori centra (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočil Sveta z dne 17. februarja 2015 o podelitvi razrešnice centru glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (5), zlasti člena 15,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A8-0068/2015),

         1.

            podeli razrešnico direktorju Evropskega centra za spremljanje drog in zasvojenosti z drogami glede izvrševanja proračuna centra za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje direktorju Evropskega centra za spremljanje drog in zasvojenosti z drogami, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 201.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 376, 27.12.2006, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: Sklep Sveta z dne 27. julija 2009 o imenovanju člana upravnega odbora Evropske agencije za kemikalije

text:
               31.7.2009

               SL

               Uradni list Evropske unije

               C 178/12

      SKLEP SVETA

   z dne 27. julija 2009
   o imenovanju člana upravnega odbora Evropske agencije za kemikalije
   2009/C 178/09
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije (1) in zlasti člena 79 Uredbe,
   ob upoštevanju naslednjega:

               (1)

               Člen 79 Uredbe (ES) št. 1907/2006 določa, da bi moral Svet za člane upravnega odbora Evropske agencije za kemikalije imenovati po enega predstavnika iz vsake države članice.

               (2)

               Svet je s Sklepom z dne 7. junija 2007 (2) imenoval 27 članov upravnega odbora Evropske agencije za kemikalije.

               (3)

               Francoska vlada je Svet obvestila, da namerava francoskega predstavnika v upravnem odboru zamenjati, zato je podala predlog za imenovanje novega predstavnika, ki bi ga bilo treba imenovati za obdobje do 31. maja 2013 –

         SKLENIL:
   Člen 1
   Ga. Catherine MIR, francoska državljanka, rojena 20. februarja 1955, se namesto ge. Odile GAUTHIER imenuje za članico upravnega odbora Evropske agencije za kemikalije za obdobje od 1. avgusta 2009 do 31. maja 2013.
   Člen 2
   Ta sklep se objavi v Uradnem listu Evropske unije.

      V Bruslju, 27. julija 2009

            Za Svet

            Predsednik

         C. BILDT

      (1)  UL L 396, 30.12.2006, str. 1.

      (2)  UL C 134, 16.6.2007, str. 6.


title: 2012/17/EU: Sklep Sveta z dne 14. decembra 2011 o stališču, ki ga sprejme Evropska unija na ustreznih ravneh Svetovne trgovinske organizacije glede pristopa Ruske federacije k STO

text:
               10.1.2012

               SL

               Uradni list Evropske unije

               L 6/6

         SKLEP SVETA
   z dne 14. decembra 2011
   o stališču, ki ga sprejme Evropska unija na ustreznih ravneh Svetovne trgovinske organizacije glede pristopa Ruske federacije k STO
   (2012/17/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 91, člena 100(2) in člena 207 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Vlada Ruske federacije je junija 1993 zaprosila za pristop k Marakeškemu sporazumu o ustanovitvi Svetovne trgovinske organizacije (STO) na podlagi člena XII navedenega sporazuma.

               (2)

               Delovna skupina za pristop Ruske federacije je bila ustanovljena 16. junija 1993, da se dogovori o pristopnih pogojih, sprejemljivih za Rusko federacijo in vse članice STO.

               (3)

               Komisija je v imenu Unije s pogajanji dosegla celovit sklop zavez za odpiranje trga in drugih regulativnih zavez Ruske federacije, ki izpolnjujejo zahteve Unije, so dosledne glede na njene cilje in so v skladu s stopnjo razvoja Ruske federacije.

               (4)

               Te zaveze so zdaj zajete v Protokolu o pristopu Ruske federacije k STO.

               (5)

               Pristop k STO bo po pričakovanjih pozitivno in trajno prispeval h gospodarski reformi in trajnostnemu razvoju v Ruski federaciji.

               (6)

               Protokol o pristopu bi bilo zato treba odobriti.

               (7)

               Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Odstavek 2 člena IV Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

               (8)

               Zato je treba določiti stališče, ki ga Unija sprejme na ustreznih ravneh STO, na ministrski konferenci ali v Generalnem svetu –

         SPREJEL NASLEDNJI SKLEP:
   Člen 1
   Stališče, ki ga Evropska unija sprejme na ustreznih ravneh Svetovne trgovinske organizacije glede pristopa Ruske federacije k STO, je, da se ta pristop odobri.
   Člen 2
   Ta sklep začne veljati na dan sprejetja.

      V Ženevi, 14. decembra 2011

            Za Svet

            Predsednik

         M. NOGAJ


title: Sklep Komisije z dne 11. aprila 2013 o ustanovitvi strokovne skupine za ukrepe proti nedovoljeni trgovini s strelnim orožjem zaradi zaščite notranje varnosti EU ( „strokovna skupina za strelno orožje“ )

text:
               13.4.2013

               SL

               Uradni list Evropske unije

               C 107/4

         SKLEP KOMISIJE
   z dne 11. aprila 2013
   o ustanovitvi strokovne skupine za ukrepe proti nedovoljeni trgovini s strelnim orožjem zaradi zaščite notranje varnosti EU („strokovna skupina za strelno orožje“)
   2013/C 107/05
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Politike Evropske unije na področju notranje varnosti so se razvile v zadnjih nekaj letih. Določbe Lizbonske pogodbe na področju notranje varnosti so omogočile oblikovanje strategije notranje varnosti, ki temelji na spodbujanju usklajenega delovanja pri reševanju skupnih varnostnih izzivov (1).

               (2)

               Stockholmski program – odprta in varna Evropa, ki služi državljanom in jih varuje, je kot eno od groženj notranji varnosti EU opredelil nedovoljeno trgovino s strelnim orožjem (2).

               (3)

               Da se Komisiji zagotovi možnost uporabe strokovnega znanja strokovnjakov pri vprašanjih nedovoljene trgovine s strelnim orožjem, sprememb s tem povezanih groženj varnosti in spreminjajočih se zahtev pristojnih organov, je treba na tem področju ustanoviti strokovno skupino ter opredeliti njene naloge in sestavo.

               (4)

               Skupina bi morala na operativni ravni pomagati razvijati in razširjati smernice o dobri praksi na področju boja proti nedovoljeni trgovini s strelnim orožjem ter pregledati učinkovitost teh smernic.

               (5)

               Skupino bi morali sestavljati strokovnjaki s področja notranje varnosti, vključno s proizvajalci strelnega orožja, raziskovalci in drugimi posamezniki z dragocenim strokovnim znanjem, ki bi Komisiji po njenem mnenju lahko bilo v pomoč pri morebitni pripravi zakonodajnih predlogov in pobud politik za izboljšanje ukrepov proti tej nedovoljeni trgovini s strelnim orožjem zaradi zaščite notranje varnosti EU.

               (6)

               Za člane skupine bi bilo treba določiti pravila o razkrivanju informacij.

               (7)

               Osebne podatke bi bilo treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).

               (8)

               Primerno je določiti petletno obdobje uporabe tega sklepa. Komisija bo pravočasno preučila, ali bi bilo priporočljivo podaljšanje njegove uporabe –

         SPREJELA NASLEDNJI SKLEP:
   Člen 1
   Predmet
   Ustanovi se strokovna skupina za ukrepe proti nedovoljeni trgovini s strelnim orožjem zaradi zaščite notranje varnosti EU (v nadaljnjem besedilu: skupina).
   Člen 2
   Naloge
   1.   Naloge skupine so:

               (a)

               zagotavljanje foruma za dialog in izmenjavo izkušenj o veljavnih in prihodnjih ukrepih za boj proti nedovoljeni trgovini s strelnim orožjem ter izmenjavo izkušenj in dobre prakse o vprašanjih, povezanih z nedovoljeno trgovino s strelnim orožjem, kot pomoč Komisiji pri pripravi zakonodajnih predlogov in pobud politik za izboljšanje ukrepov zoper to vrsto kriminalitete;

               (b)

               izmenjava informacij o tehnoloških spremembah v zvezi s strelnim orožjem in spremembah v pravno utemeljenih zahtevah pristojnih organov držav članic za notranjo varnost, ki so pomembne za uporabo zakonodaje EU in ustreznih določb mednarodnih konvencij, povezanih z nedovoljeno trgovino;

               (c)

               spremljanje razvoja politike o boju proti nedovoljeni trgovini s strelnim orožjem in opredeljevanje težav, ki so se z vidika pristojnih organov pregona na nacionalni ali čezmejni ravni pojavile v zvezi z izvajanjem zakonodaje EU in ustreznih določb mednarodnih konvencij;

               (d)

               opredeljevanje dobre prakse v zadevah, ki so povezane z bojem proti nedovoljeni trgovini z orožjem.

         2.   Dejavnosti skupine ne posegajo v naloge kontaktne skupine nacionalnih strokovnjakov za strelno orožje, ki je bila ustanovljena že z Direktivo 91/477/EGS, kakor je bila spremenjena z Direktivo 2008/51/ES, in je izključno pristojna za razpravo o vprašanjih iz teh direktiv v zvezi z zakonito trgovino na področju strelnega orožja za civilno uporabo.
   Člen 3
   Posvetovanje
   Komisija se lahko posvetuje s skupino glede vseh zadev v zvezi z nedovoljeno trgovino s strelnim orožjem, ki so pomembne za preprečevanje, preiskovanje, odkrivanje in pregon hudih kaznivih dejanj.
   Člen 4
   Članstvo – imenovanje
   1.   Člani strokovne skupine so:

               (a)

               organi pregona držav članic (največ devet članov);

               (b)

               strokovnjaki z univerz ter iz raziskovalnih inštitutov in nevladnih organizacij (največ trije člani);

               (c)

               združenja evropskih proizvajalcev strelnega orožja (največ dva člana);

               (d)

               Evropski policijski urad (en član).

         2.   Organi držav članic iz točke (a) in Evropski policijski urad iz točke (d) odstavka 1 imenujejo svoje predstavnike. Člane iz točke (b) odstavka 1 ad personam imenuje generalni direktor Generalnega direktorata za notranje zadeve na podlagi javnega razpisa za člane strokovne skupine. Člane iz točke (c) odstavka 1 imenuje generalni direktor Generalnega direktorata za notranje zadeve na podlagi javnega razpisa. Člani strokovne skupine so imenovani za pet let. Svoje dolžnosti opravljajo, dokler niso zamenjani ali dokler se jim ne izteče mandat. Njihov mandat se lahko podaljša.
   V zvezi s člani iz točk (b) in (c) odstavka 1 se lahko imenuje enako število namestnikov, kot je imenovanih članov. Namestniki se imenujejo pod istimi pogoji kot člani in jih v primeru njihove odsotnosti ali zadržanosti samodejno nadomestijo. V primeru odsotnosti ali zadržanosti člana in njegovega namestnika lahko član s soglasjem predsednika skupine imenuje strokovnjaka, ki ga zastopa na sestankih.
   3.   Člana, ki ne more več učinkovito prispevati k razpravam strokovne skupine, ki odstopi ali ne izpolnjuje pogojev iz člena 339 Pogodbe, je za preostanek njegovega mandata mogoče zamenjati.
   4.   Člani, imenovani ad personam, delujejo neodvisno in v javnem interesu.
   5.   Imena članov se objavijo v registru strokovnih skupin in drugih podobnih subjektov Komisije.
   6.   Osebni podatki se zbirajo, obdelujejo in objavljajo v skladu z Uredbo (ES) št. 45/2001.
   Člen 5
   Delovanje
   1.   Skupini predseduje predstavnik Komisije.
   2.   S soglasjem služb Komisije lahko skupina ustanovi podskupine, ki jim podeli mandat za preučitev posebnih vprašanj. Take podskupine se razpustijo takoj, ko izpolnijo svoj mandat.
   Predstavnik Komisije lahko k sodelovanju pri delu skupine ali njenih podskupin ad hoc povabi strokovnjake, vključno s predstavniki Evropske službe za zunanje delovanje, ki niso člani skupine, imajo pa posebno strokovno znanje o zadevi na dnevnem redu.
   3.   Člani skupine in njihovi predstavniki ter povabljeni strokovnjaki in opazovalci spoštujejo obveznosti varovanja poslovne skrivnosti iz Pogodb in njunih izvedbenih pravil ter določb v zvezi z zaščito tajnih podatkov EU iz Pravilnika Komisije o varnosti, ki je Priloga Sklepa Komisije 2001/844/ES (4). Če teh obveznosti ne spoštujejo, lahko Komisija sprejme vse ustrezne ukrepe.
   4.   Sestanki skupine in podskupin potekajo v prostorih Komisije. Komisija zagotovi tajniške storitve. Sestankov skupine in njenih podskupin se lahko udeležijo tudi drugi zainteresirani uradniki Komisije.
   5.   Skupina sprejme svoj poslovnik na podlagi standardnega poslovnika, ki ga je sprejela Komisija.
   Predsednik skupine obvešča Evropsko službo za zunanje delovanje o delu skupine.
   6.   Komisija da na voljo vse ustrezne dokumente (npr. dnevne rede, zapisnike in prispevke sodelujočih) bodisi v registru strokovnih skupin in drugih podobnih subjektov Komisije bodisi s povezavo iz registra na namensko spletno mesto, na katerem je mogoče najti zadevne informacije. Treba je predvideti izjeme glede sistematične objave dokumentov, kadar bi razkritje dokumenta oslabilo varstvo javnega ali zasebnega interesa, kakor je opredeljen v členu 4 Uredbe (ES) št. 1049/2001.
   Člen 6
   Sejnina
   1.   Osebe, ki sodelujejo v skupini, za svoje delo niso plačane.
   2.   Komisija jim potne stroške in stroške bivanja, nastale pri opravljanju dejavnosti skupine, povrne v skladu z veljavnimi določbami Komisije.
   3.   Takšni stroški se povrnejo v mejah razpoložljivih sredstev, dodeljenih v okviru letnega postopka dodelitve sredstev.
   Člen 7
   Uporaba
   Ta sklep se uporablja pet let po sprejetju.

      V Bruslju, 11. aprila 2013

            Za Komisijo

         Cecilia MALMSTRÖM

            Članica Komisije

      (1)  UL C 115, 9.5.2008.

      (2)  UL C 115, 4.5.2010.

      (3)  UL L 8, 12.1.2001, str. 1.

      (4)  UL L 317, 3.12.2001, str. 1.


title: Sklep Evropskega parlamenta (EU) 2015/1683 z dne 29. aprila 2015 o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2013

text:
               30.9.2015

               SL

               Uradni list Evropske unije

               L 255/328

      SKLEP EVROPSKEGA PARLAMENTA (EU) 2015/1683
      z dne 29. aprila 2015
      o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Evropske fundacije za izboljšanje življenjskih in delovnih razmer za proračunsko leto 2013,

                  —

                  ob upoštevanju poročila Računskega sodišča o zaključnem računu Evropske fundacije za izboljšanje življenjskih in delovnih razmer za proračunsko leto 2013 z odgovori fundacije (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočil Sveta z dne 17. februarja 2015 o podelitvi razrešnice fundaciji glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (5), zlasti člena 16,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor in mnenja Odbora za zaposlovanje in socialne zadeve (A8-0092/2015),

         1.

            podeli razrešnico direktorju Evropske fundacije za izboljšanje življenjskih in delovnih razmer glede izvrševanja proračuna fundacije za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 275.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 139, 30.5.1975, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: 2012/581/EU: Sklep Evropskega parlamenta z dne 10. maja 2012 o zaključku poslovnih knjig Evropske agencije za pomorsko varnost za proračunsko leto 2010

text:
               17.10.2012

               SL

               Uradni list Evropske unije

               L 286/220

         SKLEP EVROPSKEGA PARLAMENTA
   z dne 10. maja 2012
   o zaključku poslovnih knjig Evropske agencije za pomorsko varnost za proračunsko leto 2010
   (2012/581/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za pomorsko varnost za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2010 z odgovori Agencije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (ES) št. 1406/2002 Evropskega parlamenta in Sveta z dne 27. junija 2002 o ustanovitvi Evropske agencije za pomorsko varnost (3), zlasti člena 19 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A7-0137/2012),

               1.

               odobri zaključek poslovnih knjig Evropske agencije za pomorsko varnost za proračunsko leto 2010;

               2.

               naroči svojemu predsedniku, naj ta sklep posreduje izvršnemu direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 52.

      (2)  UL L 248, 16.9.2002, str. 1.

      (3)  UL L 208, 5.8.2002, str. 1.

      (4)  UL L 357, 31.12.2002, str. 72.


title: Sklep Sveta 2003/847/PNZ z dne 27. novembra 2003 o ukrepih nadzora in kazenskih sankcijah glede novih sintetičnih drog 2C-1, 2C-T-2, 2C-T-7 in TMA-2

text:
Pomembno pravno obvestilo

|

32003D0847

Uradni list L 321 , 06/12/2003 str. 0064 - 0065

		Sklep Sveta 2003/847/PNZz dne 27. novembra 2003o ukrepih nadzora in kazenskih sankcijah glede novih sintetičnih drog 2C-1, 2C-T-2, 2C-T-7 in TMA-2SVET EVROPSKE UNIJE JE –ob upoštevanju Pogodbe o ustanovitvi Evropske unije,ob upoštevanju Skupnega ukrepa Sveta 97/396/PNZ 16. junija 1997 o izmenjavi podatkov, oceni tveganja in nadzoru novih sintetičnih drog [1], ter zlasti člena 5(1) Skupnega ukrepa,ob upoštevanju pobude Italijanske republike,ob upoštevanju naslednjega:(1) Poročila o oceni tveganja za 2C-I (2,5-dimetoksi-4-jodofenetilamin), 2C–T–2 (2,5-dimetoksi-4-etiltiofenetilamin), 2C–T–7 (2,5-dimetoksi-4-(n)-propiltiofenetilamin),, TMA-2 (2,4,5-trimetoksiamfetamin) so bila pripravljena na podlagi člena 4(3) Skupnega ukrepa 97/396/PNZ na sestanku, organiziranem pod pokroviteljstvom znanstvenega odbora Evropskega centra za spremljanje drog in odvisnosti.(2) 2C-1, 2C-T-2, 2C-T-7 in TMA-2 so derivati amfetamina s strukurnimi značilnostmi fenetilaminov, ki so povezani s halucinogenim in stimulativnim delovanjem. Za 2C-I, 2C-T-2, 2C-T-7 in TMA-2 ni poročil, da bi bili povezani s smrtnimi ali ne-smrtnimi zastrupitvami v Skupnosti, vendar so 2C-I, 2C-T-2, 2C-T-7 in TMA-2 halucinogene droge z možnim tveganjem, ki je skupno drugim halucinogenim snovem, kot so na primer 2C-B, DOB, TMA in DOM, ki so že uvrščene na Seznam I ali II Konvencije Združenih narodov o psihotropnih snoveh iz leta 1971. Zato tveganja akutne ali kronične zastrupitve ni mogoče izključiti.(3) 2C-I, 2C-T-2, 2C-T-7 in TMA-2 trenutno niso uvrščene na sezname Konvencije Združenih narodov o psihotropnih snoveh iz leta 1971.(4) 2C-I in 2C-T-2 sta za zdaj pod nadzorom v skladu z nacionalno zakonodajo o drogah v petih državah članicah; 2C-T-7 in TMA-2 sta pod nadzorom v štirih državah članicah.(5) 2C-I, 2C-T-2, 2C-T-7 in TMA-2 nimajo terapevtske vrednosti ali industrijske uporabe.(6) Prisotnost 2C-I so identificirali v štirih državah članicah; 2C-T-2 in 2C-T-7 so identificirali v šestih državah članicah; TMA-2 so identificirali v petih državah članicah. Doslej je ena država članica poročala o enem primeru mednarodnega trgovanja z 2C-T-2, v katerega sta bili vključeni dve državi članici; o mednarodnem trgovanju z 2C-I, 2C-T-7 in TMA-2 poročil o mednarodnem trgovanju ni bilo. Laboratorije, ki so se ukvarjali s proizvodnjo 2C-I, 2C-T-2, 2C-T-7 in TMA-2, so zasegli v treh državah članicah. V eni državi članici kaže zaseg velike količine vmesne predhodne snovi 2C-H in dokumentacija na proizvodnjo 2C-I. Glavne kemijske predhodne sestavine za 2C-I, 2C-T-2, 2C-T-7 in TMA-2 so na trgu dosegljive.(7) Za 2C-I, 2C-T-2, 2C-T-7 in TMA-2 je treba v državah članicah uvesti ukrepe nadzora in kazenske sankcije, kot je predvideno z njihovo zakonodajo, usklajeno z njihovimi obveznostmi iz Konvencije Združenih narodov o psihotropnih snoveh iz leta 1971 v zvezi s snovmi, naštetimi na Seznamih I in II te konvencije –SKLENIL:Člen 1Države članice sprejmejo potrebne ukrepe v skladu s svojim nacionalnim pravom za uvedbo nadzornih in kazenskih ukrepov za 2C-I (2,5-dimetoksi-4-jodofenetilamin), 2C–T–2 (2,5-dimetoksi-4-etiltiofenetilamin), 2C–T–7 (2,5-dimetoksi-4-(n) propiltifenetilamin), TMA-2 (2,4,5-trimetoksiamfetamin), kot je predvideno v njihovi zakonodaji in v skladu z njihovimi obveznostmi iz Konvencije Združenih narodov o psihotropnih snoveh iz leta 1971 v zvezi s snovmi, naštetimi v Seznamih I in II te konvencije.Člen 2Države članice v skladu s tretjim pododstavkom člena 5(1) Skupnega ukrepa 97/396/PNZ sprejmejo ukrepe iz člena 1 v treh mesecih od dne, ko začne učinkovati ta sklep.V šestih mesecih od dne, ko začne učinkovati ta sklep, države članice obvestijo Generalni sekretariat Sveta in Komisijo o sprejetih ukrepih.Člen 3Ta sklep se objavi v Uradnem listu Evropske unije.Učinkovati začne dan po objavi.V Bruslju, 27. novembra 2003Za SvetPredsednikR. Castelli[1] UL L 167, 25.6.1997, str. 1.--------------------------------------------------


title: Sklep Sveta (SZVP) 2017/1418 z dne 4. avgusta 2017 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
               4.8.2017

               SL

               Uradni list Evropske unije

               LI 203/5

         SKLEP SVETA (SZVP) 2017/1418
   z dne 4. avgusta 2017
   o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1), in zlasti člena 3(1) Sklepa,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 17. marca 2014 sprejel Sklep 2014/145/SZVP.

               (2)

               Kot del politike Unije o nepriznavanju nezakonite priključitve Krima in Sevastopola je Svet prepovedal dobavo ključne opreme za vzpostavljanje, pridobivanje ali razvijanje infrastrukturnih projektov v pomembnih sektorjih, tudi v energetiki, na Krimu in v Sevastopolu.

               (3)

               Plinske turbine, ki so pomemben element v gradnji novih elektrarn na Krimu, so bile pridobljene iz Rusije, s čimer so bile kršene pogodbene določbe o prvotni prodaji turbin Rusiji s strani družbe s sedežem v Uniji.

               (4)

               Te elektrarne so namenjene vzpostavitvi neodvisnega vira električne energije za Krim in Sevastopol, kar podpira njuno ločitev od Ukrajine ter spodkopava ozemeljsko nedotakljivost, suverenost in neodvisnost Ukrajine. Poleg tega to dejanje spodkopava politiko Unije o nepriznavanju nezakonite priključitve Krima in Sevastopola.

               (5)

               Zaradi navedenega bi bilo treba na seznam oseb, subjektov in organov, za katere veljajo omejevalni ukrepi, iz Priloge k Sklepu 2014/145/SZVP, uvrstiti dodatne osebe, subjekte in organe.

               (6)

               Prilogo k Sklepu 2014/145/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Osebe in subjekti s seznama iz Priloge k temu sklepu se dodajo na seznam iz Priloge k Sklepu 2014/145/SZVP.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 4. avgusta 2017

            Za Svet

            Predsednik

         M. MAASIKAS

      (1)  UL L 78, 17.3.2014, str. 16.

      PRILOGA

         Seznam oseb in subjektov iz člena 1

      I.   Osebe

                  Ime

                  Podatki o istovetnosti

                  Utemeljitev

                  Datum uvrstitve na seznam

                  158.

                  Andrey Vladimirovich CHEREZOV (TSCHERESOW)
                  Черезов, Андрей Владимирович

                  Namestnik ministra za energijo Ruske federacije
                  Datum rojstva: 12.10.1967
                  Kraj rojstva: Salair, Kemerovska oblast

                  Soodgovoren za odločitev o prenosu plinskih turbin, ki jih je OAO VO Technopromexportu dostavil Siemens Gas Turbine Technologies OOO, zaradi njihove namestitve na Krimu. Ta odločitev prispeva k vzpostavitvi neodvisnega vira električne energije za Krim in Sevastopol in kot takšna podpira njuno ločitev od Ukrajine, obenem pa spodkopava ozemeljsko nedotakljivost, suverenost in neodvisnost Ukrajine.

                  4.8.2017

                  159.

                  Evgeniy Petrovich GRABCHAK
                  Грабчак, Евгений Петрович

                  Vodja oddelka na Ministrstvu za energijo Ruske federacije
                  Datum rojstva: 18.7.1981
                  Kraj rojstva: Ust-Labinsk, regija Krasnodar

                  Na Ministrstvu za energijo Ruske federacije odgovoren za razvoj elektroenergetskih projektov na Krimu. Ti projekti prispevajo k vzpostavitvi neodvisnega vira električne energije za Krim in Sevastopol in kot takšni podpirajo njuno ločitev od Ukrajine, obenem pa spodkopavajo ozemeljsko nedotakljivost, suverenost in neodvisnost Ukrajine.

                  4.8.2017

                  160.

                  Sergey Anatolevich TOPOR-GILKA
                  Топор-Гилка, Сергей Анатольевич

                  Generalni direktor OAO „VO TPE“ do stečaja družbe, generalni direktor OOO „VO TPE“.
                  Datum rojstva: 17.2.1970

                  Kot generalni direktor OOO „VO TPE“ je s Siemensom Gas Turbine Technologies OOO vodil pogajanja za nakup in dobavo plinskih turbin za elektrarno v Tamanu (regija Krasnodar, Ruska federacija). Odgovoren je bil za prenos plinskih turbin na Krim. To prispevak vzpostavitvi neodvisnega vira električne energije za Krim in Sevastopol, na ta način pa je v podporo njuni ločitvi od Ukrajine ter spodkopava ozemeljsko nedotakljivost, suverenost in neodvisnost Ukrajine.

                  4.8.2017

            II.   Subjekti

                  Naziv

                  Podatki o istovetnosti

                  Utemeljitev

                  Datum uvrstitve na seznam

                  38.

                  OAO „VO Technopromexport“ (OAO „VO TPE“)
                  Alias: Open Joint Stock Company (odprta delniška družba) „Foreign Economic Association“„Technopromexport“
                  Открытое акционерное общество Внешнеэкономическое объединение Технопромэкспорт

                  Naslov: 119019, Moskva, Novyi Arbat str., 15, building 2
                  Datum registracije: 27.7.1992
                  Registracijska številka v matični državi: 1067746244026
                  Identifikacijska davčna številka: 7705713236

                  Kot pogodbena stranka s Siemensom AG Gas Turbine Technologies OOO je OAO „VO TPE“ kupila plinske turbine, ki naj bi bile namenjene za elektrarno v Tamanu (regija Krasnodar, Ruska federacija), in kot takšna je bila odgovorna za njihov prenos OOO „VO TPE“, slednja pa je te prenesla, da bi bile nameščene na Krimu. To prispeva k vzpostavitvi neodvisnega vira električne energije za Krim in Sevastopol, na ta način pa je v podporo njuni ločitvi od Ukrajine ter spodkopava ozemeljsko nedotakljivost, suverenost in neodvisnost Ukrajine.

                  4.8.2017

                  39.

                  OOO „VO Technopromexport“ (OOO „VO TPE“)
                  Alias: Limited Liability Company (družba z omejeno odgovornostjo) „Foreign Economic Association“„Technopromexport“
                  Общество с ограниченной ответственностью „Внешнеэкономическое объединение Технопромэкспорт“

                  Naslov: 119019, Moskva, Novyi Arbat str., 15, building 2
                  Datum registracije: 8.5.2014
                  Registracijska številka v matični državi: 1147746527279
                  Identifikacijska davčna številka: 7704863782e

                  Trenutna lastnica plinskih turbin, ki jih je Siemens Gas Turbine Technologies OOO prvotno dobavil za OAO „VO TPE“. OOO „VO TPE“ je plinske turbine prenesla, da bi bile nameščene na Krimu. To prispeva k vzpostavitvi neodvisnega vira električne energije za Krim in Sevastopol, na ta način pa je v podporo njuni ločitvi od Ukrajine ter spodkopava ozemeljsko nedotakljivost, suverenost in neodvisnost Ukrajine.

                  4.8.2017

                  40.

                  ZAO Interavtomatika (IA)
                  Alias: ЗАО „Интеравтоматика“, CJSC „Interavtomatika“

                  Naslov: 115280, Moskva, Avtozavodskaya st., 14,
                  Datum registracije: 31.1.1994
                  Registracijska številka v matični državi: 1037739044111
                  Identifikacijska davčna številka: 7725056162

                  Družba, specializirana za nadzorne in komunikacijske sisteme za elektrarne, ki je sklenila pogodbe za projekte v zvezi z gradnjo elektrarn in namestitvijo plinskih turbin v Sevastopolu in Simferopolu. To prispeva k vzpostavitvi neodvisnega vira električne energije za Krim in Sevastopol, na ta način pa je v podporo njuni ločitvi od Ukrajine ter spodkopava ozemeljsko nedotakljivost, suverenost in neodvisnost Ukrajine.

                  4.8.2017